

**Paavo Mäkelä -palkinto 2024**

Suomen Infektioidentorjuntayhdistys ry:n myöntämä Paavo Mäkelä – palkinto nostaa esiin hoitoon liittyvien infektioiden torjuntatyön merkityksen potilasturvallisuuteen ja hoidon laatuun. Palkinnon saajan valitsee Suomen Infektioidentorjuntayhdistyksen hallitus. Palkintosumma 500,00 € jaetaan saajien kesken ja se luovutetaan maaliskuussa 2024 järjestettävillä Infektioidentorjuntapäivillä Jyväskylässä.

Paavo Mäkelä (1928–2011) oli Suomen Sairaalahygieniayhdistyksen perustajajäsen, ensimmäinen puheenjohtaja ja HYKS:n sairaalahygieenikko, joka vaikutti merkittävästi sairaalahygieniatoiminnan käynnistämiseen ja kehittämiseen Suomessa.

Palkintoa voi hakea sosiaali- ja terveydenhuollon organisaatio, toimintayksikkö, työryhmä tai yksittäinen henkilö, jonka hankkeen, projektin tai kehittämistehtävän tuloksena hoitoon liittyvät infektiot ovat vähentyneet tai hygieniakäytännöt ovat kehittyneet, kuten:

* Hoitoon liittyvien infektioiden ennaltaehkäisytoimien toteutuminen
* Hoitoon liittyvien infektioiden torjunnan toimintaedellytyksien kehittäminen
* Henkilökunnan sitoutuminen tartuntojen tai infektiontorjuntaan on parantunut
* Käsihygienia on parantunut
* Hoitoympäristön siivouskäytännöt ja puhtaus ovat parantuneet

Valinnassa kiinnitetään huomiota toiminnan vaikuttavuuteen.

Vapaamuotoisessa hakemuksessa on mainittava hakija(t) yhteystietoineen, organisaatio sekä keskeiset kehittämisalueet, tavoitteet ja tulokset.

Hakuaika on 13.11.23-26.1.24.

Hakemus lähetetään yhdistyksen sihteerille: kirsi-marja.ballantine@vakehyva.fi